Document ID: 32006D0873

RÅDETS AFGØRELSE
af 20. november 2006
om indgåelse af en tillægsprotokol til Europaaftalen om oprettelse af en associering mellem Det Europæiske Fællesskab og deres medlemsstater på den ene side og Rumænien på den anden side om overensstemmelsesvurdering og godkendelse af industrivarer (PECA)
(2006/873/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første afsnit, første punktum, artikel 300, stk. 3, første afsnit, første punktum, og artikel 300, stk. 4,
under henvisning til forslag fra Kommissionen, og
ud fra følgende betragtninger:
(1)
Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side (1) trådte i kraft den 1. februar 1995.
(2)
Artikel 75 i Europa-aftalen indeholder bestemmelser om, at samarbejdet, hvad angår procedurer for standardisering og overensstemmelsesvurdering, skal have som målsætning, at der indgås aftaler om gensidig anerkendelse.
(3)
Artikel 110 i Europaaftalen indeholder bestemmelser om, at associeringsrådet kan uddelegere alle dele af sine beføjelser til associeringsudvalget.
(4)
Artikel 2 i Rådets og Kommissionens afgørelse 94/907/EF, EKSF, Euratom af 19. december 1994 om indgåelse af Europaaftalen mellem De Europæiske Fællesskaber og deres medlemsstater på den ene side og Rumænien på den anden side (2) indeholder bestemmelser om Fællesskabets beslutningsprocedurer og om fremlæggelse af Fællesskabets holdning i associeringsrådet og i associeringsudvalget.
(5)
Protokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side om overensstemmelsesvurdering og godkendelse af industrivarer (PECA) blev undertegnet i Bukarest den 27. oktober 2006 på Fællesskabets vegne og bør godkendes.
(6)
Der bør fastlægges interne procedurer til at sikre, at protokollen fungerer efter hensigten.
(7)
Det er nødvendigt at beføje Kommissionen til efter høring af et af Rådet udpeget særligt udvalg at foretage visse tekniske ændringer i denne protokol og træffe visse beslutninger med henblik på dens gennemførelse -
TRUFFET FØLGENDE AFGØRELSE:
Artikel 1
Protokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side om overensstemmelsesvurdering og godkendelse af industrivarer (PECA) (i det følgende benævnt »protokollen«), samt den erklæring, der er knyttet til slutakten, godkendes herved på Det Europæiske Fællesskabs vegne.
Teksten til protokollen og erklæringen, der er knyttet til slutakten, er knyttet til denne afgørelse (3).
Artikel 2
Formanden for Rådet fremsender på Fællesskabets vegne den diplomatiske note, der er nævnt i protokollens artikel 17 (4), hvad angår protokollens ikrafttræden.
Artikel 3
1. Efter høring af et af Rådet udpeget særligt udvalg kan Kommissionen:
a)
give anmeldelser, anerkendelser, suspensioner og tilbagetrækninger af organer samt udpegelse af et eller flere fælles eksperthold virkning i overensstemmelse med artikel 10, artikel 11 og artikel 14, litra c), i protokollen
b)
foretage høringer, udveksle oplysninger og indgive anmodninger om efterprøvning og deltagelse i efterprøvning i overensstemmelse med artikel 3, artikel 11, artikel 12 og artikel 14, litra d) og e), og afsnit III og IV i bilagene til protokollen
c)
om nødvendigt besvare anmodninger i overensstemmelse med artikel 11, afsnit III og IV i bilagene til protokollen.
2. Efter høring af det særlige udvalg, der er omhandlet i denne artikels stk. 1, fastlægger Kommissionen den holdning, som Fællesskabet skal indtage i associeringsrådet og eventuelt i associeringsudvalget, til:
a)
ændringer i bilagene i overensstemmelse med artikel 14, litra a), i protokollen
b)
indsættelse af nye bilag i overensstemmelse med artikel 14, litra b), i protokollen
c)
alle afgørelser vedrørende uoverensstemmelser i forbindelse med resultater af efterprøvninger og fuldstændig eller delvis suspension af et anmeldt organ i overensstemmelse med artikel 11, stk. 2 og 3, i protokollen
d)
alle foranstaltninger, der træffes i medfør af beskyttelsesklausulerne i afsnit IV i bilagene til protokollen
e)
alle foranstaltninger vedrørende efterprøvning, suspension eller tilbagetrækning af industrivarer, som har været genstand for gensidig godkendelse efter artikel 4 i protokollen.
3. I alle andre tilfælde fastlægger Rådet på forslag fra Kommissionen med kvalificeret flertal den holdning, som Fællesskabet skal indtage i associeringsrådet og eventuelt i associeringsudvalget, hvad angår denne protokol.
Udfærdiget i Bruxelles, den 20. november 2006.

Labels: 1
5
7
18
15